In nomine sanctæ Trinitatis, ego Stephanus præpositus et tota congregatio S. Mariæ et S. Stephani, quia diversis exemplorum indiciis et plurimis rationum evidentiis edocemur peccatorum maculas religiosorum precibus citius expiari, et Christum delinquentium offensionibus irritatum sanctorum intercessionibus celerius placari: propterea carissimos fratres nostros B. Johannis Evangelistæ et S. Eraclii confessoris regulares canonicos decernimus nobis arctius sociare, ut, iis suffragantibus, misericordiam Domini maturius mereamur invenire. Igitur communi et concordi consilio et decreto concessimus et concedimus prædictæ ecclesiæ B. Johannis et fratribus ibidem Deo servientibus, ipsis et successoribus eorum in perpetuum, habendos annuos reditus singularum præbendarum singulorum canonicorum nostrorum, sicut ipsis obeuntibus pro animabus eorum ecclesia nostra, per annum, dare consuevit. Addidimus etiam, ut quoquo modo persona mutetur, sive morte deficiat, seu sponte sua, vel alio quolibet modo a præbenda privetur, prælibati fratres canonici B. Johannis reditum præbendæ per annum integrum absque aliqua diminutione consequantur: ita videlicet ut quod consuetudo reposcit, pro singulis canonicis nostris efficiant, pro anima scilicet cujusque quotidie per annum, exceptis quos excipi opportet festivis diebus, salutarem hostiam divinæ Majestati offerant, matutinas horas et diurnas, et commendationem animæ quotidie percurrant; hebdomadas etiam in ordine suo sicut ceteri sacerdotes nostri tam in celebratione missarum, quam in aliis horis nocturnis pariter et diurnis, in ecclesia nostra, per se vel per alias personas expleant. Hanc igitur donationem prædictæ ecclesiæ, sicut supradictum est, cum bona et plena fide perpetualiter attribuimus; et ne quis successorum nostrorum hæc temerare vel aliqua mali ingenii exquisitione mutare vel minuere præsumat, sub anathemate coram Deo prohibemus. Nominibus etiam nostris secundum morem sigillatim firmavimus et firmamus. Actum in capitulo fratrum. S. Stephani præpositi, S. Gosberti presbyteri, S. Hathonis presbyteri. Datum anno Domini M. CXI.